Au nom de notre Soigneur, Amen. Lan de lincarnation dicellui courrant mil quatre cens vint et cinq, le neufviesme jour de juing. Je Thiebault Chaudeau alias Perrenin, demorant a Villers, savoir faiz a tous presens et advenir que je, pour le prouffit et utilitey de moy, de mes hoirs et des ayans cause de moy, ay prins et retenu, prent et retient a cense annuelle et perpetuelle, pour moy et mes hoirs et les ayans cause de moy, de venerables et religieuses personnes abbey et convent du monastere de Cisteaulx de la diocese de Chalon, ung mex vuilz appelle le mex Belin, assiz et situe en la ville de Villers, de coste et empres le mex dit A la dorlande dune part, et tuichant aux mex de mesdiz soigneurs de Cisteaulx dautre part. Et ceste presente retenue et accensissement je faiz pour moy, mes hoirs et ayans cause de moy, pour le pris et somme dun gros viez tournois dargent a paier chacun an perpetuelment doresenavant par moy, mes hoirs et successeurs, ausdiz religieux et a leurs successeurs ou a leur certain commandement, le jour de la feste saint Jehan Euvangeliste. Et sera et commencera le premier payement a ladicte feste de saint Jehan Euvangeliste. Et sera et commencera le prochain payement a ladicte feste de saint Jehan Euvangeliste prouchainnement venant, et ainsi chacun an continuelment et perpetuelment ensuigant. De laquelle retenue et choses dessus dictes je, ledit reteneur, suis et me tien pour bien content. Et promet je, ledit reteneur, par mon serement pour ce corporelment aux Sains Euvangilles de Dieu, et soubz lobligation de tous mes biens meubles et immmeubles presens et advenir quelzconques et des biens de mes hoirs et ayans cause de moy, ceste presente retenue et accensissement et choses dessus dictes tenir et avoir ferme estable et aggreable a toursjours maiz, et rendre et restituer ausdiz religieux tous coustz, dommaiges, missions, interestz et despens sur ce faiz et incouruz pour deffault du paiement du pris de ladicte retenue et accensissement, un chacun an perpetuelment comme des autres choses dessus dictes non faites, tenues, enterinees et acomplies par moy, ledit reteneur, selon et par la maniere que dessus est escript. Et quant a lobservance des choses dessus dictes et dune chacune dicelles je, ledit reteneur, vueil moy, mes hoirs et les ayans cause de moy, estre contrains et executez ainsi comme de chose adjuge par la court de monsoigneur le duc de Bourgoingne, a ladicte juridition et contraincte de laquelle court quant ad ce je soubzmet moy, mes hoirs et tous mesdiz biens et les biens de mesdiz hoirs. Toutes choses de droit, de fait et de coustumes ad ce contraires du tout cessans et arrieres mises, ausquelles et a toutes autres nuysables et contraires au contenu de ces presentes, je, reteneur dessus nomme, ay renoncie et renonce par la foy et serement que dessus expressement par ces presentes. En tesmoing desquelles choses, jay requis et obtenu le seel de ladicte court de monsoigneur le duc estre mis a ces presentes lettres, faites et donnees en la presence de Jehan Joly, clerc, coadjuteur du tabellion et fermier de Rouvre pour mondit soigneur le duc. Presens Guillemin Nathey, et Phelippot Joliot, demorants a Villers, tesmoings ad ce appellez et requis, lan et jour dessus diz. [Signé] Joly. [Sur le repli] G. Bernard.